NSV pulemyotu
“NSV” SSRİ mənşəli ağır pulemyot olub 12.7 mm-lik kalibrə sahibdir. Adını konstrukturlarının baş hərflərindən, yəni G. I. Nikitin (Г. И. Никитин), Y. S. Sokolov (Ю. М. Соколов) və V. I. Volkov (В. И. Волков) adlarından almışdır. 1971-ci ildə SSRİ ordusu tərəfindən silahlanmaya qəbul edildikdən sonra, T-64, T-72, T-80 tanklarının üzərinə quraşdırılmış və istifadə edilmişdir. Rus ordusu tərəfindən Kord pulemyotlarının üzərində ciddi surətdə çalışmalara başlanıldıqdan sonra, NSV pulemyotları mərhələ-mərhələ xidmətdən çıxardılmağa başlanılmışdırlar. SSRİ dağıldıqdan sonra, Qazaxıstanda lisenziya altında müəyyən qədər istehsal edilmişdirlər. Qazaxıstandan başqa, Bolqarıstan, Hindistan, Polşa və Yuqoslaviyada da, lisenziya ilə müəyyən sayda istehsal edilmişdir. 12.7x108 mm-lik sursatdan istifadə edən pulemyotun kalibri 12.7 mm olub dəqiqədə 700-800 mərmi ata bilir. 1.5 km-ə dək olan hava hədəflərinə və 2 km-ə dək olan yer hədəflərinə bu silahdan təsirli atəş açmaq mümkündür. NSV saniyədə 13 dəfə atəş açmağa qadirdir və təsirli məsafəsi 1500 metr hesab edilir. 50 mərmilik güllə qayışının çəkisi isə 11 kq-dır. NSV variantı T-72 tanklarında istifadə olunduğu halda, NSVT variantı T-64 və T-80 tanklarında istifadə edilmişdir. Uzun mənzili və bir dəqiqə ərzində yüksək atəş açmaq qabiliyyəti sayəsində bəzi hallarda onlardan hava hücumlarından müdafiə vasitəsi kimi də, istifadə etmək mümkündür.